കൊയ്ത്ത് ആരംഭിച്ചിട്ടും പാഡി മാര്ക്കറ്റിങ് ഓഫിസര് നിയമനമായില്ല പാലക്കാട്: ജില്ലയില് ഒന്നാം വിള കൊയ്ത്ത് ആരംഭിച്ചിട്ടും സപ്ലൈകോ നെല്ല് സംഭരണത്തിന് ചുക്കാന് പിടിക്കുന്ന പാഡി മാര്ക്കറ്റിങ് ഓഫിസറുടെ പി.എം.ഒ തസ്തിക നികത്താന് നടപടിയായില്ല. രണ്ട് പി.എം.ഒമാരാണ് ജില്ലയിലുള്ളത്. ആലത്തൂര്, ചിറ്റൂര് താലൂക്കുകളില് ഒരു ഉദ്യോഗസ്ഥനും പാലക്കാട്, ഒറ്റപ്പാലം, പട്ടാമ്ബി, മണ്ണാര്ക്കാട് താലൂക്കുകളില് മറ്റൊരാള്ക്കുമാണ് ചുമതല നല്കിയിട്ടുള്ളത്. ജില്ലയില് മൂന്ന് പി.എം.ഒമാരുടെ സേവനം ലഭ്യമാക്കുമെന്ന് ഭക്ഷ്യമന്ത്രി ജി.ആര്. അനില് പ്രഖ്യാപിച്ചെങ്കിലും നിയമനം നടത്തിയിട്ടല്ല.സംസ്ഥാനത്ത് ഏറ്റവും കൂടുതല് നെല്ല് സംഭരിക്കുന്നത് ജില്ലയില്നിന്നാണ്. പ്രതിവര്ഷം ശരാശരി രണ്ടരലക്ഷം മെട്രിക് ടണ് നെല്ലാണ് സപ്ലൈകോ സംഭരിക്കുന്നത്. ചിറ്റൂര്, ആലത്തൂര്, പാലക്കാട് താലൂക്കുകളിലാണ് കൂടുതല് നെല്ല് ലഭിക്കുന്നത്. ഈ മേഖലയില് ഒരു താലൂക്കിന് ഒരു പി.എം.ഒയെ വീതം നിയമിക്കണമെന്നാണ് ജീവനക്കാരുടെ ആവശ്യം. സംഭരണവുമായി ബന്ധപ്പെട്ട് നിരവധി പ്രവൃത്തികളാണ് പി.എം.ഒമാര് ചെയ്യാനുള്ളത്. ഇവരുടെ എണ്ണത്തില് കുറവ് വരുംതോറും സംഭരണപ്രകിയ മന്ദഗതിയിലാവുകയും കര്ഷകര്ക്ക് പണം ലഭിക്കാന് കാലതാമസം േനരിടുകയും ചെയ്യും.